प्रधानमन्त्रीलाई विश्वासको मत दिन नागरिक उन्मुक्ति दल नेता श्रेष्ठले लगाइन् 'ह्वीप'
प्रधानमन्त्री पुष्पकमल दाहाललाई विश्वासको मत दिन नागरिक उन्मुक्ति पार्टीकी अध्यक्ष तथा संसदीय दलकी नेता रञ्जिता श्रेष्ठले ह्वीप जारी गरेकी छन् । 
काठमाडौँ — प्रधानमन्त्री पुष्पकमल दाहाललाई विश्वासको मत दिन नागरिक उन्मुक्ति पार्टीकी अध्यक्ष तथा संसदीय दलकी नेता रञ्जिता श्रेष्ठले ह्वीप जारी गरेकी छन् । प्रतिनिधिसभामा ४ सांसद रहेको नागरिक उन्मुक्ति पार्टीकी संसदीय दल नेता श्रेष्ठले मंगलबार ह्वीप जारी गरेकी हुन् । प्रधानमन्त्रीलाई विश्वासको मत दिने कि नदिने भन्नेबारे नागरिक उन्मुक्ति पार्टीमा विवाद छ । प्रधानमन्त्री दाहालले बुधबार संसद्मा विश्वासको प्रस्ताव राख्ने र उक्त प्रस्तावका पक्षमा मतदान गर्न दलकी नेता श्रेष्ठले ह्वीप जारी गरेकी हुन् । 'प्रतिनिधिसभाको बैठकमा नागरिक उन्मुक्ति पार्टी संसदीय दलको बैठकको निर्णय बमोजिम अनिवार्य उपस्थित हुन र प्रधानमन्त्रीले आफूमाथि प्रतिनिधिसभाको विश्वास छ भन्ने प्रस्तावको पक्षमा मतदान गर्न ह्वीप जारी गरिएको व्यवहोरा अनुरोध छ,' श्रेष्ठले जारी गरेको ह्वीपमा उल्लेख छ । प्रधानमन्त्री दाहालले बुधबार ११ बजे बस्ने प्रतिनिधिसभामा विश्वासको प्रस्ताव पेस गर्ने तयारी गरेका छन् । 